
**ΑΝΑΤΟΜΙΑ ΜΙΑΣ… ΕΚΘΕΣΗΣ**

* **ΠΕΡΙΓΡΑΦΟΝΤΑΣ ΕΝΑ ΠΑΙΧΝΙΔΙ**

**ΔΟΜΗ ΤΟΥ ΚΕΙΜΕΝΟΥ**

**ΕΙΣΑΓΩΓΗ:** ***1η παράγραφος***: Ποιο είναι το παιχνίδι που θα περιγράψεις; Είναι ομαδικό; Είναι επιτραπέζιο; Από ποιους, πού και πότε μπορεί να παιχτεί; Πώς το έμαθες;

**ΚΥΡΙΩΣ ΘΕΜΑ**: ***2η παράγραφος***: Περιγραφή του παιχνιδιού με λεπτομέρειες. Από πόσους παίχτες μπορεί να παιχτεί; Είναι χωρισμένοι σε ομάδες ή ο καθένας παίζει για τον εαυτό του; Πώς παίζεται; Ποιοι είναι οι κανόνες που ακολουθούν οι παίχτες;

***3η παράγραφος***: Ποιος είναι ο στόχος του παιχνιδιού; Πώς βγαίνει ο νικητής; Η ομάδα ή αυτός που κερδίζει τι κάνει; Έχει κάποιο έπαθλο;

**ΕΠΙΛΟΓΟΣ**: ***4η παράγραφος***: Γιατί επέλεξες να περιγράψεις αυτό το παιχνίδι; Τι είναι αυτό που σε κάνει να το αγαπάς και να είναι ιδιαίτερο για εσένα;

ΠΑΡΑΔΕΙΓΜΑ:

Ένα από τα αγαπημένα μου παιχνίδια που θα ήθελα να σας περιγράψω είναι το κρυφτό. Είναι ένα ομαδικό παιχνίδι που μπορεί να παιχτεί από όλους, μικρούς και μεγάλους, αρκεί να έχουν την όρεξη και να υπάρχει άνετος χώρος με πολλά μέρη για κρυψώνες. Ιδανικά παίζεται έξω σε κήπους, πάρκα και γειτονιές αλλά πολλές φορές το έχουμε δοκιμάσει με τους φίλους μου και μέσα στο σπίτι. Κρυφτό μου έμαθε να παίζω ο ξάδερφός μου, όταν τον είχα επισκεφτεί στο εξοχικό του ένα καλοκαίρι.

 Σε αυτό το παιχνίδι μπορούν να παίξουν από 3 άτομα και πάνω. Ένα παιδί φυλάει (μετράει έως το 200- 5, 10, 15, 20...). Μόλις τελειώσει αρχίζει να ψάχνει για τα παιδιά. Όταν βρει ένα παιδί λέει "φτου" και το όνομα του παιδιού. Το παιδί μπορεί, όταν αυτός που φυλάει είναι μακριά, να πει "φτου" και το όνομα του παιδιού που φυλάει. Το τελευταίο παιδί πρέπει να πει "φτου ξελευθερία" για να ξαναφυλάξει το ίδιο παιδί. Αν αυτό δε γίνει, τότε φυλάει το παιδί που "έφτυσε" πρώτο.

Στόχος του παιχνιδιού είναι να μείνεις κρυμμένος μέχρι το τέλος, χωρίς να σε ανακαλύψει το παιδί που τα φυλάει, ώστε να τρέξεις και να «ξελευτερώσεις» όλους τους παίχτες που δεν τα κατάφεραν και τους βρήκε. Το κρυφτό μπορεί να μην έχει κάποιο συγκεκριμένο έπαθλο, όμως σίγουρα η ανταμοιβή σου είναι οι ώρες διασκέδασης και χαράς που σου προσφέρει με την παρέα σου.

Προσωπικά αγαπάω αυτό το παιχνίδι για πολλούς λόγους. Μου αρέσει πολύ να ανακαλύπτω τα πιο ευφάνταστα και πρωτότυπα μέρη για κρυψώνες. Διασκεδάζω εξίσου πολύ προσπαθώντας να βρω πού είχαν την ιδέα να κρυφτούν οι υπόλοιποι, όταν αναλαμβάνω να τα φυλάξω εγώ. Επίσης, κάθε φορά που παίζω κρυφτό, το μυαλό μου ταξιδεύει σε εκείνο το καλοκαίρι που το πρωτόπαιξα σε μια πανέμορφη παραλία με την καλύτερη παρέα των διακοπών.